KIRJALLINEN KYSYMYS P-1432/01

esittäjä(t): Monica Frassoni (Verts/ALE) komissiolle

(11. toukokuuta 2001)

Aihe: Is arenas: golfkentät ovat edelleen avoinna perustellusta lausunnosta huolimatta

Komissio antoi 9. helmikuuta perustellun lausunnon luontotyyppiä koskevan direktiivin 92/43/ETY puutteellisesta soveltamisesta Narboliassa, Sardiniassa sijaitsevalla Is Arenasin alueella, jonne on rakennettu golfkenttä ilman, että asianmukaista ympäristövaikutusarviointia olisi tehty. Siitä huolimatta, että perustellun lausunnon säännösten mukaiset määräajat ovat menneet umpeen, kyseinen kenttä on auki keskiviikkoisin, lauantaisin ja sunnuntaisin, kuten Pier Maria Pellò on todennut maaliskuussa 2001 julkaistussa La Gazzetta Sarda -kuukausijulkaisussa. Is Arenas -yhdistys ilmoittaa, että kenttä on auki ympäri vuoden, kaikkina päivinä, myös maanantaisin, ja ilmoittaa, että kentällä pelataan 17 golfturnausta toukokuusta vuoden loppuun [http:/www.isarenas.it].

Omistajayhtiön internetsivuilla kerrotaan, että alueelle on rakennettu kilpailuja varten 18-reikäinen golfrata (par 72), 3-reikäinen (par 3) harjoitusrata sekä kerhotalo, jossa on ravintola ja pukuhuone.

Omistajayhtiö on rakentanut 24 porakaivoa golfkentän kastelua varten, jotka kaikki sijaitsevat yhteisön tärkeänä pitämällä Is Arenasin alueella (ITB002228). Porakaivot ovat 200 metriä syviä, mutta niihin ei ole asennettu vedenkäyttöä mittaavia vesimittareita.

Perustellussa lausunnossa todetaan, että pohjaveden mahdollinen saastumisriski on uhkaava, joka toisaalta johtuu omistajayhtiön mukaan jo alkaneesta maaperän suolaantumisesta ja toisaalta golfratojen hoidossa käytetyistä kasvinsuojeluaineista ja kemiallisista lannoitteista ja ne ovat vaaraksi yhteisön tärkeänä pitämälle alueelle ja sen kolmelle ensisijaiselle luontotyypille.

Eikö komissio pidä ensisijaisena golfkenttien sulkemista, jotta yhteisön tärkeänä pitämä alue voidaan varjella peruuttamattomilta vahingoilta?

Mihin toimiin komissio aikoo ryhtyä metsän häviämisestä, golfkenttätöistä ja vedenotosta aiheutuvien ympäristövahinkojen korjaamiseksi?

Mihin toimiin komissio aikoo ryhtyä, jotta golfkenttien (Sardinian alueen ja Narbolian kunnan) rakentamisesta vastaavat viranomaiset peruvat aikeensa (25. helmikuuta ja 21. maaliskuuta 1999 annetut kunnalliset rakennusluvat ja 14. huhtikuuta 2000 annettu alueellinen säädös 899)?

Margot Wallströmin komission puolesta antama vastaus

(20. kesäkuuta 2001)

Parlamentin jäsenen esittämät seikat koskevat asiaa, josta on käynnistetty Euroopan yhteisön perustamissopimuksen 226 artiklan (entinen 169 artikla) mukainen rikkomista koskeva menettely. Rikkomista koskevat menettelyt ovat luottamuksellisia. Italian viranomaisten vastaus parlamentin jäsenen mainitsemaan perusteltuun lausuntoon on tällä hetkellä komissiossa käsiteltävänä.

Komissiolla ei ole toimivaltaa antaa määräyksiä jäsenvaltioiden kansallisille hallinnoille. Jos komissio katsoo, että jäsenvaltio ei noudata yhteisön lainsäädäntöä, se voi käynnistää rikkomista koskevan menettelyn: Komissio lähettää jäsenvaltiolle virallisen ilmoituksen pyytääkseen tietoja ja huomautuksia asiasta ja antaa perustellun lausunnon siitä, että tietty jäsenvaltio ei ole noudattanut Euroopan yhteisön perustamissopimuksen mukaisia velvoitteitaan, ja saattaa asian yhteisöjen

tuomioistuimen käsiteltäväksi. Yhteisöjen tuomioistuimen tuomioissa todetaan kuitenkin vain, onko yhteisön oikeutta rikottu. Yhteisöjen tuomioistuin ei voi mitätöidä yhteisön oikeuden vastaista kansallista säädöstä eikä määrätä jäsenvaltiota taipumaan yksityishenkilön vaatimuksiin tai maksamaan vahingonkorvauksia yksityishenkilölle, jota yhteisön oikeuden rikkominen vahingoittaa. Ainoastaan jäsenvaltioiden tuomioistuimet voivat antaa hallintoelimille määräyksiä ja kumota kansalliseen lainsäädäntöön perustuvan päätöksen. Samoin ainoastaan jäsenvaltioiden tuomioistuimet voivat tarvittaessa tuomita asianomaisen jäsenvaltion korvaamaan ne vahingot, joita yksityishenkilöille on aiheutunut siitä, että jäsenvaltio on toiminut yhteisön oikeuden vastaisesti.

Mitä tulee kysymyksiin ympäristöön kohdistuvista haittavaikutuksista, parlamentin jäsentä pyydetään tutustumaan vastaukseen, jonka komissio on antanut hänen kirjalliseen kysymykseensä E-1038/2000(1).

(1) EYVL C 89 E, 20.3.2001.